Predkladacia správa

 
            Na pozvanie predsedu vlády Slovenskej republiky Roberta Fica sa v dňoch 25.-26. júna 2009 uskutočnila oficiálna návšteva predsedu vlády (zároveň aj ministra obrany) Jordánskeho hášimovského kráľovstva Nadera Dahabiho v Slovenskej republike, počas ktorej boli prediskutované otázky vzájomnej spolupráce, najmä v ekonomickej oblasti. S jordánskym predsedom vlády pricestovali aj 2 ministri: pre priemysel a obchod Amer Hadidi, a pre dopravu Sahl Majali, ktorých rezortní partneri (minister hospodárstva SR Ľubomír Jahnátek a minister dopravy SR Ľubomír Vážny) boli takisto prítomní na prijatí u predsedu vlády SR. 
 
           Cieľom návštevy jordánskeho predsedu vlády bolo prehĺbenie dvojstrannej spolupráce  a vzájomných vzťahov so zreteľom na perspektívy ich ďalšieho rozvoja (aj v nadväznosti na návštevu jordánskeho kráľa v SR dňa 7.apríla 2009 na pozvanie prezidenta SR). Obsahom rokovaní boli okrem zhodnotenia doterajšej úrovne slovensko-jordánskych vzťahov predovšetkým témy týkajúce sa hospodárskej spolupráce v oblasti energetiky, cestovného ruchu, zdravotníctva, výmeny študentov a ďalších sférach. 
 
            Počas návštevy boli podpísané 3 dokumenty - Memorandá o porozumení (MoU), konkrétne medzi MH SR a Ministerstvom priemyslu a obchodu JHK o vytvorení spoločnej hospodárskej rady, ďalej Memorandum o porozumení medzi SARIO a Jordánskou investičnou radou (Jordan Investment Board), ako aj Dohoda o spolupráci medzi SOPK a Jordánskou obchodnou komorou a Jordánskou priemyselnou komorou. 
 
            V súvislosti s predmetnou návštevou na Slovensko pricestovalo aj niekoľko jordánskych podnikateľov (pôvodne ich malo prísť okolo 30), pričom dňa 26.6. sa uskutočnilo slovensko-jordánske obchodné fórum, na otvorení ktorého vystúpil jordánsky predseda vlády. Na podujatí, organizovanom spoločne SOPK a SARIO, sa zúčastnilo celkovo takmer 200 podnikateľov (prevažne zo SR).